Predkladacia správa

Návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov predkladá ministerka pre správu a privatizáciu národného majetku Slovenskej republiky na základe uznesenia vlády Slovenskej republiky č. 1117 z 28. novembra 2001 k návrhu opatrení na zhodnocovanie majetku obchodných spoločností, ktorých jediným zakladateľom je štát a majetku štátu v správe štátnych podnikov a iných štátnych organizácií realizujúcich trhové aktivity. Uznesenie vlády uložil vypracovať návrh zákona s cieľom zabezpečiť transparentnú správu a nakladanie s majetkom štátneho podniku na porovnateľnej úrovni s právnou úpravou akciovej spoločnosti v Obchodnom zákonníku s primeraným využitím pravidiel navrhnutých v opatrení vlády Slovenskej republiky.

	Jednou z hlavných priorít vlády Slovenskej republiky je boj proti nebezpečnému spoločenskému fenoménu korupcii. Riešenie problematiky podnikania štátu v Národnom programe vlády Slovenskej republiky schválenom vládou Slovenskej republiky 21.júna 2000 a v Akčnom pláne prijatom vládou Slovenskej republiky 22. novembra 2000, ktoré zakotvili potrebu riešiť viaceré problémy pri štátnom podniku z hľadiska etiky a boja proti korupcii. Predkladaný návrh zákona reaguje na požiadavky Národného boja proti korupcii a Akčného plánu a upravuje možnosť zrušenia štátneho podniku bez likvidácie a jeho možnú premenu na akciovú spoločnosť so 100% majetkovou účasťou štátu,. povinnosť manažmentu podniku oznámiť zakladateľovi svoje majetkové podiely v iných obchodných spoločnostiach ako aj majetkové podiely svojich blízkych príbuzných, osobnú zodpovednosť riaditeľa podniku a členov dozornej rady podniku za hospodárne riadenie podniku, povinnosť zverejňovať údaje o hospodárení podniku, s nakladaním  majetku štátu, povinnosť zakladateľa obsadzovať funkcie riaditeľa podniku a členov dozornej rady výhradne výberovým konaním a posilnenie vnútornej kontroly zo strany zakladateľa. 

	Návrh zákona, ktorým sa mení a dopĺňa zákona č. 111/1990 Zb. o štátnom podniku v znení neskorších predpisov bol zaslaný na pripomienkové konanie dňa 18. februára 2002, č. m. KM 242/2002. Na základe uplatneného veľkého množstva pripomienok v prevažnej miere zásadného charakteru, predkladateľ spracoval nové znenie novely zákona č. 111/1990 Zb. o štátnom podniku a toto znenie opätovne predložil na pripomienkové konanie. Pripomienky boli do návrhu zákona zapracované a zásadné pripomienky boli na rozporovom konaní dňa 8. apríla 2002 odstránené. Návrh zákona bol dňa 15. 4. 2002 prerokovaný na Porade ekonomických ministrov. Na tomto rokovaní bola tiež odstránená zásadná pripomienka Ministerstva dopravy, pôšt a telekomunikácií SR. Návrh zákona nebol predmetom rokovania Rady hospodárskej a sociálnej dohody vzhľadom k tomu, že tento nebol v pláne jej rokovaní. Návrh zákona bol prerokovaný v Legislatívnej rade vlády 30. 4. 2002 a pripomienky vznesené na tomto rokovaní boli do návrhu zapracované. Zákon sa predkladá na rokovanie vlády SR bez rozporov.
 
Návrh zákona a jeho uplatňovanie nebude mať zvýšené nároky na štátny rozpočet. Schválenie zákona nevyvolá potrebu uskutočniť organizačné materiálno-technické a personálne zmeny.